
Menta és a fahéj alkalmazásának lehetősége az őszi búza fuzáriumos betegsége ellen

Az őszi búza legveszélyesebb betegségei közé tartozik a kalászfuzáriózis, amelyet a Fusarium fajok okoznak. A fertőzés közvetlen és közvetett kártételben (mikotoxinok termelése) nyilvánul meg. A betegség elleni hatékony védelem, a különböző védekezési eljárások együttes, integrált alkalmazását kívánja meg. A növényvédő szer használat szigorodó szabályozása és a fogyasztói igény miatt a peszticidmentes eljárások kutatása előtérbe került.
Dolgozatomban a menta félék (fodormenta, borsosmenta ’Mitcham’ és borsosmenta ’Mexian’) és a fahéj védekezésben történő felhasználása lehetőségét vizsgáltuk in vitro és in vivo.
Laboratóriumban a menta száraz levéldarálékának, vizes növénykivonatának valamint a menta és a fahéj illóolajainak hatását értékeltük a kórokozó növekedésére. Táptalajon a darálék hatékonyabban gátolta a kórokozó micéliumának fejlődését, mint a vizes növénykivonat. Leghatékonyabbnak a borsosmenta ’Mitcham’ bizonyult. Az illóolajok közül a fahéj olaja volt a leghatásosabb. Az illóolajok között szignifikáns különbség csak az alkalmazott alacsonyabb koncentrációkban volt.
Az in vitro hatékony fahéj és fodormenta illóolajával szabadföldön kisparcellás körülmények között őszi búza állományt kezeltünk. Az állományt tejesérés kezdetén mesterségesen fertőztük. Az illóolajokat eltérő időpontban, a mesterséges fertőzést megelőzően, illetve azt követően, permetezéssel juttattuk ki a kalászokra, preventív és kuratív védelmet célozva. Közepes fertőzési nyomás mellett a leghatékonyabb védelmet a fahéj illóolaja adta, kuratív kezelés mellett. A szabadföldi eredmények alátámasztják a laboratóriumban kapott eredményeket.
A Fusarium belső szemfertőzöttség kimutatására használt vizsgálati módszerek (szűrőpapír, maláta kivonat agar, Czapek-Dox agar) közül az értékelésre a maláta kivonat agar és Czapek-Dox agar táptalajon történő tenyésztés adott megbízható eredményeket. A Fusarium spp. mellett a búzaszemeken nagy gyakorisággal jelentek meg az Alternaria sp. képletei. A kimutatási módszerek ez utóbbi kórokozónál nem különböztek.
Eredményeink alapján a fahéj illóolaja alkalmas jelölt a kalászfuzáriózis elleni hatékony alternatív védelem további kutatásában. Az illóolaj hatásmódjának részletes feltárása, valamint a növényekre való kijuttatás körülményeinek pontosítása további vizsgálatokat tesznek szükségessé.



